XII. ISTE’MOLCHILARGA ISSIQ SUV HOLIDA

XII. ISTE’MOLCHILARGA ISSIQ SUV HOLIDA
BERILADIGAN ISSIQLIK ENERGIYASI MIQDORINI
ANIQLASH VA HISOB-KITOB QILISH TARTIBI
63. Iste’molchiga issiq suv holida beriladigan issiqlik energiyasining miqdori suv miqdorini uning issiqlik sig’imiga, beriluvchi va orqaga qaytuvchi tarmoq suvlarining harorati o’rtasidagi tafovutga ko’paytmasi sifatida aniqlanadi.
Ochiq suv olish tizimida iste’molchiga issiq suv holida yetkazib beriladigan issiqlik energiyasi miqdori suv miqdorini uning issiqlik sig’imi hamda issiq (berilayotgan) va boshlang’ich suvlarning harorati o’rtasidagi tafovutga ko’paytmasi sifatida aniqlanadi, boshlang’ich suv harorati uchun o’rtacha oylik harorat olinadi.
64. Issiq suv holidagi issiqlik energiyasidan foydalanishda iste’molchi orqaga qaytadigan tarmoqdagi suvni issiqlik energiyasidan foydalanish shartnomasida ko’zda tutilgan miqdorda va shartnomaga ilova qilinadigan harorat jadvali bo’yicha uning qiymatidan ortiq bo’lmagan harorat bilan qaytarishi shart.
Iste’molchining issiqlik tarmog’i uchun yetkazib beriladigan tarmoq suvining harorati issiqlik ta’minoti korxonasi tomonidan harorat jadvaliga muvofiq saqlab turiladi.
Issiqlik energiyasi yetkazib berishni tartibga solish, kun va tunning tashqi harorati o’rtasidagi farq 8°S va undan ortiq bo’lsa sutkada 2 marta va ushbu farq 8°S dan kam bo’lsa - sutkada 1 marta amalga oshiriladi.
Tartibga solishda maishiy maqsadlarda va jamoat binolarini isitish tizimida foydalaniladigan suvning haroratini tungi vaqtda pasaytirish imkoniyati, shuningdek ishdan tashqari vaqtda uning sanoat korxonalariga yetkazib berilishini qisqartirish ko’zda tutilishi kerak.
65. Sirkulatsion suv hajmining oshishi sababli orqaga qaytadigan tarmoq suvining o’rtacha sutkalik harorati iste’molchi tomonidan jadvaldagiga qaraganda 3°S dan ortiq miqdorda oshirilgan taqdirda, issiqlik ta’minoti korxonasi tarmoqdagi suvning o’rtacha sutkalik harorati (+) 3°S dan ortiq chetga chiqmasligiga rioya qilish sharti bilan iste’molchiga issiqlik energiyasi yetkazib berishni kamaytirishga yoki to’liq to’xtatishga yoxud berilgan issiqlik energiyasi uchun issiqlik ta’minoti korxonasi tomonidan iste’molchi uchun hisoblab chiqilgan va issiqlik energiyasidan foydalanish shartnomasiga ilova qilingan harorat jadvalida ko’zda tutilgan harorat pasayishi bo’yicha hisob-kitob qilishga haqlidir.
66. Iste’molchilarga issiq suv ehtiyojlari uchun yetkazib beriladigan 40° - 45°S haroratdagi issiqlik energiyasi uchun hisob-kitoblar issiq suv uchun tarif bo’yicha 50 foizli chegirma bilan amalga oshiriladi.
67. Quyidagi hollarda tarmoq suvidagi issiqlik energiyasi yo’qotishlari iste’molchilar tomonidan shartnomaviy narxlar bo’yicha to’lanadi:
issiqlik tarmoqlarining gidravlik va haroratli sinovlari o’tkazilishi bilan bog’liq yo’qotishlar o’rnini to’ldirish;
iste’molchi tarmog’ini uning buyurtmanomasi bo’yicha to’ldirish, avariyali vaziyatlar ham shu jumlaga kiradi;
iste’molchidan qaytariladigan past sifatli (tarkibida temir, mexanik qorishmalar va boshqalar mavjud bo’lgan) orqaga qaytadigan tarmoq suvini sizdirish.
Issiqlik ta’minoti korxonasining aybi bilan yuz bergan tarmoq suvidagi issiqlik energiyasi yo’qotishlari uchun iste’molchi tomonidan haq to’lanmaydi.
|